'ออง ซาน ซู จี' ถูกตัดสินจำคุก 2 ปี ท่ามกลางเสียงประณามรัฐบาลทหารเมียนมา
Suu Kyi was sentenced to two years for incitement against military and another two years for breaching natural disaster law relating to Covid
BANGKOK — ซู จี ถูกตัดสินว่ามีความผิดในข้อหาปลุกปั่นให้เกิดความไม่สงบ และละเมิดมาตรการควบคุมการระบาดของโควิด-19 ในการพิจารณาคดีแบบปิดที่ศาลในกรุงเนปิดอร์ ขณะที่อดีตประธานาธิบดี วิน มินต์ ถูกตัดสินจำคุกเช่นกัน ทั้งนางซู จี และนายวิน มินต์ ถูกกองทัพเมียนมาควบคุมตัวไว้ตั้งแต่เกิดการรัฐประหารเมื่อเดือนกุมภาพันธ์ และถูกฟ้องร้องในหลายข้อหานอกเหนือจากสองข้อหาดังกล่าว ซึ่งทั้งสองคนปฏิเสธทุกข้อหา ทางด้านองค์กร Human Rights Watch และ  ต่างออกมาประณามคำตัดสินนี้ โดยระบุว่าเป็นการโกหกหลอกลวง และเป็นความพยายามของรัฐบาลทหารเมียนมาที่จะกำจัดฝ่ายตรงข้ามและกดขี่เสรีภาพในเมียนมา ทางด้านรัฐมนตรีว่าการกระทรวงการต่างประเทศสหรัฐฯ แอนโทนี บลิงเคน มีแถลงการณ์ตำหนิคำตัดสินจำคุกนางซู จี ว่าเป็นการสบประมาทต่อประชาธิปไตยและความยุติธรรม พร้อมทั้งขอให้รัฐบาลทหารเมียนมาปล่อยตัวนางซู จี และนักการเมืองคนอื่น ๆ ที่ถูกควบคุมตัวไว้ตั้งแต่วันที่ 1 ก.พ. สำนักข่าวรอยเตอร์รายงานว่า นางซู จี ถูกตั้งข้อหาปลุกปั่นให้เกิดความไม่สงบ หลังจากที่พรรคสันนิบาตแห่งชาติเพื่อประชาธิปไตย หรือ พรรคเอ็นแอลดี ที่เธอเป็นหัวหน้าพรรค ได้ส่งจดหมายถึงสถานทูตของประเทศต่าง ๆ ในเมียนมา ให้อย่ายอมรับรัฐบาลทหารเมียนมา ไม่นานหลังจากที่กองทัพได้ยึดอำนาจจากรัฐบาลพลเรือน ส่วนข้อหาละเมิดมาตรการควบคุมการระบาดของโควิด-19 นั้นถูกโยงไปถึงการหาเสียงก่อนการเลือกตั้งเมื่อปีที่แล้วซึ่งอยู่ในช่วงที่กำลังมีการระบาดของโควิด-19 ขิ่น มอน ซอว์ ทนายความของจำเลย กล่าวกับวีโอเอว่า มีแนวโน้มสูงที่จะมีการอุทธรณ์คำตัดสินแต่ยังคงไม่มีการตัดสินใจในเรื่องนี้ และว่า นางซู จี อาจถูกย้ายจากการกักบริเวณภายในบ้านพักในช่วง 9 เดือนที่ผ่านมา ไปยังสถานที่กักกันของทางการ ครั้งนี้ไม่ใช่ครั้งแรกที่เจ้าของรางวัลโนเบลสาขาสันติภาพผู้นี้เคยถูกคุมขัง โดยในช่วงระหว่างปี ค.ศ. 1989 - 2010 นางซู จี ใช้เวลาเกือบ 15 ปีในสถานที่กักกันของกองทัพเมียนมา สำหรับในครั้งนี้ รัฐบาลทหารเมียนมาได้ฟ้องนางซู จี ทั้งหมด 12 ข้อหา รวมถึงข้อหาฉ้อราษฎร์บังหลวง ละเมิดกฏหมายปกปิดความลับของทางการ มีเครื่องมือสื่อสารครอบครองอย่างผิดกฏหมาย และใช้ที่ดินของรัฐในทางมิชอบ ซึ่งหากถูดตัดสินว่ามีความผิดในทุกข้อหา เธออาจต้องโทษจำคุกนานกว่า 100 ปี อ่อง ทู เนียน นักวิเคราะห์การเมืองเมียนมา มองว่า การฟ้องนางซู จี ในหลายข้อหา เป็นวิธีการที่รัฐบาลทหารเมียนมานำมาใช้เพื่อป้องกันไม่ให้เธอกลับมามีอิทธิพลทางการเมืองได้อีกในอนาคต โดยเฉพาะคำตัดสินจำคุก 2 ปีในวันจันทร์ ก็อาจทำให้เธอไม่สามารถกลับมาลงสมัครเลือกตั้งได้ทันการเลือกตั้งครั้งต่อไปที่รัฐบาลทหารกำหนดไว้ในปี 2023 ได้ ประกอบกับอายุของนางซู จี เองที่ปัจจุบันเข้าสู่ขวบปีที่ 76 แล้ว